作者：姚勉
词牌/韵律：沁园春

paragraphs: 忆昔东坡，秀夺眉山，生丙子年。
盖丙离子坎，四方中气，宜当此岁，间出英贤。
河岳重灵，星辰再孕，来自赤城中洞天。
新秋霁，萃一襟爽气，风露澄鲜。
玉阶同听胪传。
伴宝马如龙丝袅鞭。
正椿庭未老，同跻荣路，萼楼争耀，相照魁躔。
即似坡公，金莲夜对，身作玉堂云雾仙。
怜同岁，但乞如梦得，分买山钱。